JWD เทรดวันแรกไม่หวั่นภาวะตลาด ราคาปรับขึ้นเหนือ IPO กว่า 27%
JWD เทรดวันแรกไม่หวั่นภาวะตลาด โดยราคาเปิดอยู่ที่ 13.80 บ. ล่าสุด ณ เวลา 9.56 น. ราคาอยู่ที่ 14 บ. เพิ่มขึ้น 3 บ. หรือ 27.27% จากราคาขาย IPO ที่ 11 บ. มูลค่าซื้อขายที่ 411.92 ลบ. ผู้บริหารฟุ้ง ไม่กังวลภาวะตลาดที่ผันผวน มั่นใจในพื้นฐานธุรกิจที่แข็งแกร่ง
29 ก.ย. 2558

ผู้สื่อข่าวรายงานว่า ราคาหุ้นบริษัท เจดับเบิ้ลยูดี อินโฟโลจิสติกส์ จำกัด (มหาชน) หรือ JWD เปิดเทรดวันแรกอยู่ที่ 13.80 บาท ล่าสุด ณ เวลา 9.56น. ราคาอยู่ที่ 14 บาท เพิ่มขึ้น 3 บาท หรือ 27.27% จากราคาขาย IPO ที่ 11 บาท มูลค่าซื้อขายที่ 411.92 ล้านบาท ขณะที่ดัชนีตลาดหุ้นไทยโดยรวมลบ 9.71%
ทั้งนี้ นายชวนินทร์ บัณฑิตกฤษดา ประธานกรรมการบริหารและประธานเจ้าหน้าที่บริหาร JWD เปิดเผยว่า บริษัทมั่นใจหุ้น JWD เข้าทำการซื้อขายในตลาดหลักทรัพย์แห่งประเทศไทย (SET) เป็นวันแรกจะสามารถยืนเหนือราคาหุ้นสามัญเพิ่มทุนที่เสนอขายให้กับประชาชนเป็นครั้งแรก (IPO) ที่หุ้นละ 11 บาทได้อย่างแน่นอน และไม่กังวลภาวะตลาดที่ผันผวน เพราะมั่นใจในพื้นฐานธุรกิจที่แข็งแกร่งดึงนักลงทุนให้มาสนใจ
โดยบริษัทมีจำนวนหุ้นจดทะเบียนกับตลาดหลักทรัพย์ฯ 600 ล้านหุ้น เรียกชำระแล้ว 600 ล้านหุ้น พาร์หุ้นละ 0.50 บาท คิดเป็นทุนชำระแล้ว 300 ล้านบาท สำหรับหุ้นที่เสนอขายให้กับประชาชนทั่วไปครั้งแรก (IPO) มีจำนวน 120 ล้านหุ้น ที่ราคา IPO หุ้นละ 11 บาท โดยมีบริษัทหลักทรัพย์ กสิกรไทย จำกัด (มหาชน) เป็นที่ปรึกษาทางการเงิน     
อนึ่ง JWD เป็นผู้ดำเนินธุรกิจให้บริการทางด้านโลจิสติกส์ภายในประเทศ (In-land Logistics) อย่างครบวงจร แบ่งเป็น 5 ธุรกิจ ได้แก่
1) บริการรับฝากและบริหารสินค้า ทั้งบนพื้นที่ทั่วไปและพื้นที่เขตปลอดอากร โดยแบ่งสินค้าที่ให้บริการได้ 4 ประเภทคือ สินค้าทั่วไป สินค้าอันตราย รถยนต์และสินค้าควบคุมอุณหภูมิแช่เย็นและแช่แข็ง
2) บริการขนส่งสินค้าในประเทศ และขนส่งสินค้าข้ามแดน เช่น ประเทศลาว และประเทศเมียนมาร์
3) บริการขนย้ายให้กับบุคคลและองค์กรทั้งในและต่างประเทศ
4) บริการจัดการเอกสารและข้อมูล เช่น บริการรับฝากข้อมูล บริการรับฝากสื่ออิเล็กทรอนิกส์ บริการทำลายเอกสาร และบริการขนส่งเอกสาร เป็นต้น
5) ธุรกิจอื่นๆ ได้แก่ ให้เช่าอาคารสำนักงานและคลังสินค้า และให้บริการพัฒนาระบบเทคโนโลยีสารสนเทศ
 
 